মোহনবাগানের গোল নাকচ করলেন রেফারি। শুভাশিস বসুকে দেখানো হল লাল কার্ড। শনিবার আইলিগের বিস্ফোরক ম্যাচে সব সিদ্ধান্তই মোহনবাগানের বিরুদ্ধে গেল। দিনান্তে মোহনবাগানও জিতল না। বেঙ্গালুরুও হারল না। কিন্তু কী কারণে যে রেফারি সবুজ-মেরুনের গোলটা বাতিল করে দিলেন, তা কেউই বুঝতে পেরেছে বলে মনে হয় না। চিরকাল কলকাতার ক্লাবগুলো রেফারির ভুল সিদ্ধান্তের শিকার হয়। এবারের আইলিগে ইস্টবেঙ্গলকে ভুগতে হয়েছে। এদিন  মোহনবাগানকে বঞ্চিত করা হল। গোল করেও যদি গোল দেওয়া না হয়, তাহলে কেমন লাগে? 
বেঙ্গালুরুর গোলকিপার অরিন্দম ভট্টাচার্যকে ফাউল করা হয়েছে বলে রেফারি গঙ্গাপারের ক্লাবের বৈধ গোল বাতিল করে দিলেন। য়ুসা কাটসুমি লাফিয়েছিলেন হেড করার জন্য। বলের জন্য লাফিয়েছিলেন বেঙ্গালুরুর গোলকিপারও। কাটসুমির হেড জালে জড়ালেও রেফারি তা নাকচ করে দেন। টেলিভিশন রিপ্লেতে কিন্তু দেখা গিয়েছে, অরিন্দমকে কেউ ফাউল করেননি। তহালে কেন রেফারি গোল দিলেন না? এটাই তো প্রশ্ন। 
বেঙ্গালুরুতে গিয়ে ইস্টবেঙ্গল জিতেছিল। মোহনবাগান এদিন পারল না। দোলের আগের দিন বেঙ্গালুরুতেও সবুজ-মেরুন আবির উড়তে পারত। সুযোগ শতাব্দীপ্রাচীন ক্লাবও কম পায়নি। মাঝমাঠ থেকে ডারিল ডাফির আগুন লাগানো দৌড় বেঙ্গালুরুর ডিফেন্সে কাঁপুনি ধরিয়ে দিয়েও বলবন্তকে খুঁজে পেলেন না। তার আগে কাটসুমির সেন্টার থেকে বলবন্তের ছোবল বাঁচিয়ে দেন অরিন্দম।
সুনীল ছেত্রীও গোলের সুযোগ পেয়ে গোল করতে ব্যর্থ হন। দেবজিৎ মজুমদার চোটের কবলে। দীর্ঘদিন বাদে গোল আগলালেন শিলটন। বুকে চোট পেলেন। তবুও গোল হতে দিলেন না। বেঙ্গালুরুর আক্রমণ নির্বিষ করে এদিন সবুজ-মেরুন প্রতিআক্রমণ নির্ভর খেলার উপরে জোড় দিয়েছিল। সব ঠিকঠাকই চলছিল। খালি গোলটাই হল না মোহনবাগানের। হবেই বা কীভাবে? রেফারিই যদি ভিলেন হয়ে দেখা দেন, তাহলে কার কী করার আছে?